ยืนยัน นายกรัฐมนตรี ไม่ได้ปรับบทบาทการให้สัมภาษณ์สื่อมวลชน แต่เน้นให้ความสำคัญกับการแก้ปัญหาให้ประชาชนก่อน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ในฐานะโฆษกประจำสำนักนายกรัฐมนตรี ชี้แจงถึงการที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ไม่ให้สัมภาษณ์สื่อมวลชนถือเป็นการปรับบทบาทใหม่หรือไม่ว่า ไม่ได้ลดบทบาทการให้สัมภาษณ์และไม่ใช่การหลีกเลี่ยงที่จะตอบปัญหาทางการเมืองด้วย แต่เพราะต้องให้ความสำคัญกับการทำงานให้ประชาชนก่อน โดยเฉพาะการแก้ไขปัญหาน้ำท่วมและการช่วยเหลือเยียวยาผู้ประสบอุทกภัย อีกทั้งนายกรัฐมนตรียังไม่ได้พิจารณาในช่วงนี้ เพราะเป็นเรื่องของอนาคต โดยขณะนี้นายกรัฐมนตรีขอช่วยเหลือประชาชนที่เดือดร้อนจากปัญหาน้ำท่วมก่อน ซึ่งต้องการที่จะฟื้นฟูและเยียวยาผู้ที่ได้รับผลกระทบให้ดีที่สุด จึงไม่อยากให้มีเรื่องใดเข้ามาแทรกส่วนจะมีการปรับการประชุมคณะรัฐมนตรีนอกสถานที่ หรือ ครม.สัญจร หลังสถานการณ์โควิด-19 คลี่คลายหรือไม่ นายอนุชา กล่าวว่า นายกรัฐมนตรียังไม่ได้พูดถึงเรื่องนี้ เพราะตอนนี้เน้นการทำงานที่เกี่ยวข้องกับการประชุมเอเปคในพื้นที่กรุงเทพมหานครก่อน